A komolyabb indulatokat kiváltó Orbán idézetes videó kapcsán megszólalt a Volt fesztivált is szervező Sziget Kulturális Menedzser Iroda Kft. vezetője, Kádár Tamás, aki szerint kicsit eltúlzottak a reakciók a videó miatt, és nem gondolja, hogy bárkit meggátolna a videó abban, hogy bulizzon.

A HVG-nek elküldött válasz szerint:

A Terror Háza Múzeummal van egy együttműködésünk, különböző felületeken mi is kommunikáljuk a rendszerváltás 30. évfordulóját, ez a videó az egyik eleme ennek. Nyilván relatíve kevés beleszólásunk van abba, hogy milyen reklámfilmet készítenek, nem tudjuk cenzúrázni őket, ahogy ők sem minket. De nem érzem ezt annyira vészesnek.

Arra reflektálva, hogy noÁr emiatt bojkottot hirdetett a Volt ellen, azt mondta, ez szíve joga. A Soundon levetítik ugyanezt a reklámfilmet, a Szigeten nem, ott egy fotókiállítás lesz a rendszerváltás évfordulójára emlékezve.